Vaľová, Jana, poslankyňa NR SR (2012-05-15):
Ďakujem veľmi pekne. Vážená pani podpredsedníčka, vážení páni ministri, vážení prítomní, dovoľte mi, aby som podala správu Výboru Národnej rady Slovenskej republiky pre sociálne veci o výsledku prerokovania návrhu na odvolanie a voľbu zástupcov navrhnutých vládou Slovenskej republiky do Dozornej rady Sociálnej poisťovne (tlač 38). Podľa § 123 ods. 4 zákona č. 461/2003 Z. z. o sociálnom poistení v znení neskorších predpisov členov Dozornej rady Sociálnej poisťovne volí a odvoláva Národná rada Slovenskej republiky. Návrhy na odvolanie a voľbu zástupcov navrhnutých vládou Slovenskej republiky do Dozornej rady Sociálnej poisťovne predložila Národnej rade Slovenskej republiky vláda Slovenskej republiky, a to v tlači 38. Predseda Národnej rady Slovenskej republiky rozhodnutím č. 36 z 27. apríla 2012 pridelil návrh na odvolanie a voľbu zástupcov navrhnutých vládou Slovenskej republiky do Dozornej rady Sociálnej poisťovne (tlač 38) na prerokovanie Výboru Národnej rady Slovenskej republiky pre sociálne veci a bývanie v termíne do 3. mája 2012. Výbor Národnej rady Slovenskej republiky pre sociálne veci prerokoval dňa 2. mája 2012 predložené návrhy na odvolanie a voľbu zástupcov navrhnutých vládou Slovenskej republiky do Dozornej rady Sociálnej poisťovne a konštatoval, že boli predložené v súlade so zákonom č. 461/2003 Z. z. o sociálnom poistení a v znení zákona č. 677/2006 Z. z. Uznesením č. 4 z 2. mája 2012 výbor súhlasil s predloženými návrhmi na odvolanie a voľbu zástupcov navrhnutých vládou Slovenskej republiky do Dozornej rady Sociálnej poisťovne. Výbor uznesením č. 4 odporúča Národnej rade Slovenskej republiky podľa § 123 zákona č. 461/2003 Z. z. o sociálnom poistení a v znení zákona č. 677/2006 Z. z. 1. odvolať Vladimíra Tvarošku a Patríciu Bojkovú, zástupcov navrhnutých vládou Slovenskej republiky, z Dozornej rady Sociálnej poisťovne a 2. zvoliť Petra Pellegriniho a Mareka Lendackého, zástupcov navrhnutých vládou Slovenskej republiky, do Dozornej rady Sociálnej poisťovne. V II. bode Výbor Národnej rady Slovenskej republiky pre sociálne veci odporúča Národnej rade Slovenskej republiky v súlade s volebným poriadkom o voľbe a odvolávaní funkcionárov zo 17. júna 2011, aby sa odvolanie zástupcov navrhnutých vládou Slovenskej republiky do Dozornej rady Sociálnej poisťovne a voľba zástupcov navrhnutých vládou Slovenskej republiky do Dozornej rady Sociálnej poisťovne konala verejným hlasovaním pomocou technického zariadenia, a to spoločne o odvolaní a osobitne o voľbe zástupcov navrhnutých vládou Slovenskej republiky. Na zvolenie členov Dozornej rady Sociálnej poisťovne je potrebná nadpolovičná väčšina prítomných poslancov Národnej rady Slovenskej republiky. V prípade nezvolenia zákonom stanoveného počtu členov Dozornej rady Sociálnej poisťovne navrhnutých vládou Slovenskej republiky vykoná sa podľa článku 15 citovaného volebného poriadku voľba nová. Výbor Národnej rady Slovenskej republiky pre sociálne veci poveril poslankyňu Janu Vaľovú predložiť Národnej rade Slovenskej republiky návrh na odvolanie a voľbu zástupcov navrhnutých vládou Slovenskej republiky do Dozornej rady Sociálnej poisťovne a predložiť návrh na uznesenie Národnej rady Slovenskej republiky. Skončila som, pani podpredsedníčka, poprosím, otvorte k tomuto bodu rozpravu.